Borde og stole rykkes rundt og der jongleres med kaffekander og fade fulde af mad. Lørdag og søndag besøger 1000 socialdemokrater, inklusive Mette Fredriksen, Rasmus Prehn og Thomas Kastrup Larsen, AKKC. Det betyder, at huset kører på højtryk. Nicolaj Holm, direktør for AKKC, glæder sig over aktiviteten i huset, som  i den kommende tid bliver hektisk. -	Vi oplever en ”ketchupeffekt”, hvor der pludseligt kommer meget på én gang. Mange konferencer, koncerter og arrangementer er blevet udskudt i de seneste mange måneder, så vi skal faktisk afvikle 18 måneders arrangementer på bare et halvt år, forklarer han. Glæde over at være i gang Hos AKKC Restaurant by MEST, som står for maden til konferencer i huset, kan det mærkes, at der igen træder en masse gæster ind ad dørene. -	Vi har haft svært ved at finde personale nok, men heldigvis har vi kunnet trække på nogle af kokkene fra vores anden restaurant, og så har vi et godt samarbejde med Jobcenteret. De har leveret omkring 25 mand til denne weekends arrangementer. Alt lige fra tjenere over opvaskere til køkkenpersonale, siger Michel Lycoops, partner i restauranten. Selvom der med de mange gæster er nok at se til for medarbejderne i AKKC, skinner glæden over igen at kunne tage fat, igennem. -	Det er dejligt, at der igen er gang i den. Det har vi trængt til og det har hele Danmark trængt til. Det har jo været vanskeligt at alting var aflyst, for de faste udgifter forsvinder jo ikke, så vi har virkeligt trængt til at få travlt igen, siger servicemedarbejder Carsten Frederiksen.

Referat:
Efter en hård periode med coronanedlukning er der igen travlt med konferencer, koncerter og arrangementer hos Aalborg Kongres- og Kulturcenter.